hu hu hu hu hu hu hu hu hu hu hu et hu hu hu hu hu et et hu hu et hu hu hu sk hu hu is hu sk en hu en hu en en en en en hu hbs_lat hu en hu en hu oc hu nb hu fr hu en hu hu hu hu hu hu hu hu hu de hu hu hu hu hu hu hu hu hu hu en en en en es en fr en en fr fr fr hu es fr pt hu hu hu hu hu hu hu hu hu hu hu hu hu hu hu hu hu hu en hu hu hu es en hu en hu hu en hu en hu fr hu hu en hu fr hu hu hu en hu hu hu hu en hu fr hu en hu hu hu en hu en hu hu en hu hu hu en hu hu hu hu hu ro hu fi fr hu fr hu hu hu hu hu en hu hu hu en hu hu en en hu hu hu en de hu hu hu hu hu hu hu fr en hu hu hu en hu hu hu hu hu hu hu hu hu hu hu hu hu hu hu hu en hu hu hu en hu hu es hu en hu hu hu fr en hu hu hu en hu hu hu hu hu pt hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu ca hu ca hu fr hu fr de fr en en en sv cs en sv es en en en de cs en sv fr en sv fr zh cs fr sv nb en en sv en da fr sv ja fr de en fr cs fr sv nb en fr fr pt cs fr en es fr fr fr de cs fr en nb sv sv en fr cs en en es en en en fr cs fr fr de en en sv zh cs fr fr zh en en sv fr cs fr en fr en en en fr cs fr en fr en en sv da cs en en en en en en oc cs en en fr en en sv zh cs en en en en en en oc cs en en en en en en it cs de en es en en en de cs de en de en en en en cs hu fr en nb fr en hu hu hu hu hu hu hu hu hu en sv fr de de fr fr fr sv en fr en ja fr de fr es nb fr de en en hu fr fr de de fr de fi sv fi hbs_lat fi fr fr fr de fr en en de fr en nb fr fi de es fi da fr en eo es fr de fi bn fi cs sv en sv de fr de fi sv ca hbs_lat fi fr fi fr fi fr fi en de fr fr fi fi nb sv es fi da de en fi es fi de fi bn fr cs de en sv de fr de en sv sv hbs_lat sv fr fi fr sv fr sv en fr fr fi nb de fi fr es fi da sv es de de sv bn sv cs zh fr sv de fi de fi ur fi hbs_lat fr fr fr fr fi fr fi en de de fr nb fr fi sv es fi da fi en en es fi ur fr bn fr sv sv da en fr sv de fr de sv ur fr hbs_lat fi fr en fr en fr en en en de eo nb sv fi fr es fi da en tr en es de en en sv sv bn en ur sv cs fr fr sv ur fr de fi de sv hbs_lat de fr de fr de fr fi fi fr en fr de fi nb de es fr da fi tr fi es sv ur fi bn de sv de cs pt fr sv de en de fr ur fr fr fi fr fr en de de de nb en fi en fr fi da sv tr sv es fr en en bn fr ur en sv en cs de fr sv de ca de en ur sv fr en tr fr fr sv en fi nb sv fi de es fr da fr fr fi en ca es sv pl it bn fr ur fr sv fr cs fr en sv de it de fr ur en ur fr fr fi fr fr tr sv fi fr es fi da sv fr fr en en es fr pl en bn de sv fr la en cs fr fr en de fr de de ur fr ur sv fr fr fr sv en fr fr sv fi de es fr da sv en fr es de pl fr bn fr nb de da fr la en de fr sv en cs zh fr en de en de fr ur sv ur sv fr sv fr en en sv fi de es sv da sv en fi es fr pl fr nb sv bn de da fr la fi de sv cs fr fr sv de fr de en ur en ur fr fr fr fr en en en fr en fi fi es fr da fr en de es sv pl fr bn en ru sv de ja sv fr la en cs fr fr sv de fi de de ur de ur sv fr de fr fr en de fr fi fi fr da fi en fr es de pl fr bn de ru fr de fi en fi sv de la fr cs da en sv de fi ur sv ur de ru fr fr sv fr fi en fr fr de fr fr fi de da fr es fr en sv es de pl de de de bn de de fi en fr sv fi la fr cs oc en sv de de ur de ur de ru fr fr fi fr sv en fr en en fr de fi fr da sv en de es de pl fi de eo bn de de fr en fr sv fr la de cs zh en sv de fr ur fi ur fr en sv fr fi fr de en fr nb fr fr sv fi fr es fr da fr en fi es sv pl de ru de bn de de en en fr sv fr la fi cs oc en it de fr ur fr ur sv en en fr fr fr es en de nb fr fr sv fi fr es en da fr en fr es de pl fi ru ja bn en en fi de fr sv de la ja cs it de it fr fi pl fr da de fi es da de fr fr en en es ja ast sv ru fr la en es fr it sv tr de ur de jv fr la en cs de de it ur fr it ja es fi fr en fr fr en en nb es pl fr fr de fi de da en en nb sv br es br ru fr tr en de ja en fr sv en en fr ro de la fi cs en hu hu hu hu hu hu en sv fr de de fr fr fr sv en fr en ja hu fr en fi it en en ca es en es fi en fr fi de fr fi en en fr en fr en it en fi es fr tr de en es en en fr fr de mk fr bn fi nb fi fr fi cs en en en fr en fr en es fr es fr es en es fr fr sv mk fr de eo nb fi fr fi fi fi cs fr hu hu hu hu hu hu hu hu hu hu hu hu hu hu hu hu hu hu hu hu hu fi hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en en hu hu hu hu hu hu hu hu hu hu en hu hu hu en hu hu hu hu hu hu hu cs hu cs hu hu hu hu hu hu hu hu hu hu hu hu
Kimi-Matias Räikkönen[1] (Espoo, 1979. október 17. –), becenevén Iceman, azaz Jégember, finn autóversenyző, 2007 Formula–1 világbajnoka. Bajnoki címén kívül 2003-ban és 2005-ben világbajnoki ezüstérmes, 2008-ban, 2012-ben és 2018-ban világbajnoki bronzérmes. 103 dobogós helyezésével egyike annak a kevés pilótának, akik több mint százszor állhattak dobogóra.[2] 21 futamgyőzelmével a legeredményesebb finn pilóta a Formula-1 történetében, továbbá az egyetlen versenyző, aki V10-es, V8-as és V6-os turbómotoros autóval is tudott nyerni a sportágban. 2021-ben bejelentette visszavonulását. [3]
1979. október 17. (42 éves)
A Wikimédia Commons tartalmaz Kimi Räikkönen témájú médiaállományokat.
2001-ben mutatkozott be a Sauber csapat színeiben úgy, hogy előtte mindössze 23 autóversenyen vett részt. 2002-ben csatlakozott a McLaren csapatához, amelynél kétszer is harcban volt a világbajnoki címért. Ezekben az években az autók megbízhatatlansága miatt nem lehetett igazán sikeres, ezért 2007-ben a Ferrarihoz igazolt. Ugyanebben az évben, mindössze egyetlen pont különbséggel, nevető harmadikként, megszerezte a világbajnoki címet.
2010-től a World Rally Championshipben mérette meg magát, majd 2012-től visszatért a Formula–1-be a Lotus F1 Team csapat versenyzőjeként. Több ízben sikerült felállnia a dobogóra, Abu-Dzabiban csapata első győzelmét is megszerezte. 2014-ben visszaigazolt a Ferrarihoz. 2018-ban jelentették be, hogy a szerződését a Ferrarinál nem hosszabbítják meg, ezért a 2019-es versenyévadtól az Alfa Romeo pilótája lett. 2021 szeptemberében bejelentette végleges visszavonulását.[4]
Híres nyugodt természetéről, fagyos humoráról, és arról, hogy nem igazán szeret PR-eseményeken részt venni. A 2020-as Formula-1 Eifel nagydíj során beállított rekordjával ő lett a legtöbb futamon indult pilóta.
1.2.13 Újra a Ferrarinál (2014-2018)
A finnországi Espoo-ban született. Kilencévesen kezdett el gokartozni. 1988-ban már részt vett néhány finn ifjúsági futamon az A, B és C osztályban és első győzelmeit is learatta. 1991-ben a finn gokart bajnokság mini sorozatában versenyzett, 1992-ben a finn Rakéta Gokart Bajnokság junior osztályában. Ugyanebben a sorozatban 1993-ban a kilencedik, 1994-ben a második helyen végzett. 1995-től a finn gokart bajnokság A osztályában versenyzett, amelyben 1996-ban a negyedik helyet szerezte meg. 1996-ban részt vett a gokart Európa-bajnokságon, a világbajnokságon és az északi bajnokságban is.
1997-ben megnyerte a finn gokartbajnokság A osztályát, és negyedik helyet ért el az északi gokartbajnokság A osztályában. Részt vett a világbajnokságon is az A osztályban. 1998-ban ismét megnyerte a finn gokartbajnokság A osztályát és megnyerte az északi gokartbajnokság A osztályát is. Második helyet szerzett a gokart Európa-bajnokságon a Super A osztályban és harmadik helyet a Monaco Kupán a Super A osztályban.
1999-ben második helyet szerzett a finn gokartbajnokság A osztályában és tizedik helyet a gokart világbajnokság Super A osztályában. Ugyanebben az évben kezdett el formulaautókkal versenyezni a Formula–Renault bajnokságban a Haywood Racing Teammel. Első futamán a harmadik helyen végzett. A Formula–Ford Euro–kupában ötödik helyet szerzett. A Formula-Renault téli bajnokságán négy versenyből négyet megnyert a Manor Motorsport csapattal.
2000-ben – továbbra is a Manor Motorsporttal – megnyerte a Formula–Renault brit bajnokságát, tíz futamon hét győzelmet aratott, hétszer szerzett pole-pozíciót és hatszor futott leggyorsabb kört. A Formula–Renault Európa–bajnokságon három versenyen indult, ebből kettőt megnyert, összetettben ezzel a hatodik helyen végzett. Érdekesség hogy ekkor néhány futamon egy mezőnyben versenyzett a későbbi csapattársával Felipe Massával. Összességében elmondható, hogy 23 Formula-Renault versenyéből 13-at megnyert, ami figyelemreméltó, 57 százalékos győzelmi arány.
A Formula–1-es Sauber-Petronas csapat vezetője, Peter Sauber felfigyelt a fiatal finn eredményeire és 2000 szeptemberében meghívta egy tesztelésre, majd később még továbbiakra. Már az első teszten több mint fél másodperccel volt gyorsabb, mint a csapat pilótája, Pedro Diniz. A teszt teljes titokban zajlott, Sauber a versenyző kilétét titokban tartotta, rá csak mint "Eszkimó" utalt.[5] Saubernek tetszett, amit látott, és leszerződtette Räikkönent a 2001-es szezonra Nick Heidfeld csapattársának. Sokan kritizálták ezt a lépést (beleértve a FIA elnökét, Max Mosley-t is), mivel Räikkönen mindössze 23 versenyt futott együléses versenyautóval, mielőtt Formula–1-es szerződést kapott. Mosley – és mások is – úgy vélték, hogy nagy kockázatot jelent egy ilyen tapasztalatlan versenyzőt Formula–1-es autóba ültetni.
Räikkönen azonban a teszteken megfutotta a szuperlicenchez szükséges kilométereket, így ideiglenes engedélyt kapott a versenyzésre az FIA-tól az első három futamra azzal, hogy a versenyzési engedélyét akkor véglegesítik, ha nem okoz balesetet vagy követ el komoly szabályszegést.
Räikkönen nem okozott csalódást, sőt, első versenyén rögtön pontot szerzett egy hatodik hellyel – úgy, hogy a verseny rajtja előtt fél órával még aludt.[6] Később a szezon során még nyolc pontot gyűjtött és ezzel a világbajnokság tizedik helyén végzett. Csapattársa, Heidfeld 12 pontot ért el és hetedik lett. A két versenyző összesen 21 pontot gyűjtött és ezzel a Sauber a konstruktőr-világbajnokság negyedik helyét biztosította be, ami a csapat történetének legjobb eredménye.
A 2001-es szezon során a média gyakran összefüggésbe hozta Räikkönen nevét a Ferrarival, ám végül mégsem a maranellói csapathoz szerződött, hanem annak riválisához, a McLaren-Mercedeshez, amelyiktől a 2001-es szezon végén éppen visszavonult Räikkönen honfitársa, a kétszeres világbajnok Mika Häkkinen. Räikkönen csapattársa a tapasztalt David Coulthard lett. Noha a Mercedes-hátszéllel rendelkező Nick Heidfeld kézenfekvőbb választás lett volna, mint a Ferrari által támogatott Sauber-pilóta Räikkönen, Häkkinen javaslatára mégis mellette döntöttek, aki állítólag azt mondta: "If you wanna win, get the Finn" (ha nyerni akartok, szerezzétek meg a finnt).[7]
A finn versenyző első McLarennel futott versenyén, a 2002-es ausztrál nagydíjon rögtön felállhatott a dobogó harmadik fokára és megfutotta a verseny leggyorsabb körét. A McLaren számos műszaki problémával küzdött a szezon során, Räikkönen végül összesen 24 pontot szerzett és a világbajnokság hatodik helyén végzett, egy hellyel Coulthard mögött, akinek 41 pontja volt. A melbourne-i futamon kívül Räikkönen még három alkalommal állhatott dobogóra: a Nürburgringen és Suzukában harmadik, Magny-Cours-ban második lett.
2003-ban a McLaren az előző évi autó módosított változatát, az MP4-17D-t használta, miután az MP4-18 fejlesztése elhúzódott, és később le is álltak vele. Az autó stabilan jó teljesítményt és megbízhatóságot mutatott a szezon során – Räikkönen úgyszintén. A finn versenyző az év második versenyén, a maláj nagydíjon megszerezte pályafutása első futamgyőzelmét, s a szezon végéig összesen tíz alkalommal állt dobogóra (egy első, hét második, két harmadik hely). Ez a kiegyensúlyozott teljesítmény azt eredményezte, hogy Räikkönennek az évzáró japán nagydíjon még volt esélye a világbajnoki címre. Ebben az évben nagy harcot vívott Michael Schumacher, Juan Pablo Montoya és Räikkönen a végső elsőségért. Végül azonban a Ferrari kimagasló teljesítménye és az újonnan bevezetett pontrendszer miatt (amelyben 10-8-6-5-4-3-2-1 elosztásban az első nyolc helyezett kapott pontot) – Michael Schumacher diadalmaskodott. Räikkönen 91 pontjával mindössze két ponttal maradt el a világbajnoki címtől.
2004-ben a McLaren ismét visszaesett – különösen a megbízhatóság terén. Räikkönent számos műszaki hiba sújtotta, így az első hét futamból mindössze kettőt fejezett be. A szezon közepén a csapat az addig használt MP4-19 kódjelű autót lecserélte az MP4-19B-re, és ez valamivel jobb eredményeket hozott. Räikkönen Silverstone-ban pole-pozíciót szerzett, a versenyen másodikként ért célba, Michael Schumacher nyert. Hockenheimban a második helyről esett ki a hátsó szárny leszakadása miatt. A Hungaroringen elektromos hiba következtében szintén nem tudta befejezni a versenyt. Az ezt követő belga nagydíjon végre nem hátráltatta a technika és megszerezte pályafutása második futamgyőzelmét. Azonban ez csak rövid szünet volt. A pechsorozat folytatódott Monzában, ahol az autó megállt a boxban és újra kénytelen volt feladni a versenyt. Kínában újra fölállhatott a dobogóra, igaz csak a harmadik fokára, majd Japánban motorcsere és az ebből következő büntetés miatt végül hetedikként ért célba. Az év utolsó versenyén, a brazil nagydíjon újra harcba szállt a győzelemért, végül második lett. A világbajnoki pontversenyben a hetedik helyen végzett 45 ponttal. Csapattársa, Coulthard tizedik lett 24 ponttal.
A csalódást keltő év ellenére Räikkönen még mindig egyike volt a sportág bajnokaspiránsainak a fiatal Fernando Alonso, Jenson Button, és Juan Pablo Montoya mellett.
2005-ben újabb jelentős szabályváltozásokat hoztak a Formula–1-ben. A legfontosabb az a szabály volt, aminek értelmében a versenyzőknek egy garnitúra gumival kellett végigfutniuk az időmérő edzéseket és a teljes versenytávot, valamint a motorszabály, amely szerint egy hajtóműnek két versenyhétvégét kellett kibírnia. A rajtsorrendről az első hat futamon két „egykörös” időmérő edzés döntött (egy szombaton, egy vasárnap), ám a nürburgringi európai nagydíjtól kezdve a nézők és a média általános elégedetlensége miatt eltörölték a vasárnapi időmérő edzést.
A szezon elején a Renault és Fernando Alonso erősen kezdett és nagy előnyre tett szert a világbajnoki pontversenyben. A McLaren az első néhány futamon azzal a problémával küzdött, hogy autójuk túlságosan óvta a gumikat, így azok nem tudtak megfelelően felmelegedni az egykörös időmérő edzésen.[8] Miután ezt kiküszöbölték, a csapat egyre jobb teljesítményt nyújtott, Räikkönen pedig megnyerte a spanyol és a monacói nagydíjat.
A Nürburgringen az első helyen állt az utolsó körig, amikor azonban a kockásra fékezett gumi miatt eltört a jobb első kerékfelfüggesztése és a gumifalba ütközött. A versenyzőnek nem lett baja, de a futamot a nagy vetélytárs, Alonso nyerte meg. Ugyan egy kerékcserével egy biztos harmadik helyet hozhatott volna, azonban a szabályok szerint a kerékcsere csak akkor lett volna engedélyezett, ha a lecserélendő gumi defektes vagy sérült, és a csere egyértelműen és igazoltan biztonsági okokból szükséges.[9] Korábban nem volt rá precedens, hogy a laposra fékezett kerék biztonsági kockázatot jelentő tényező lett volna, így teljes volt a bizonytalanság azon a téren, hogy a csapat büntetés nélkül megtehette volna a kerékcserét. Mindenesetre az incidenst követően úgy módosították a szabályzatot, hogy laposra fékezett, vibrációt okozó gumiabroncsoknál is lehetővé vált a csere.[10]
A következő versenyen, Kanadában csapattársát, Montoyát kiintették az első helyről, így Räikkönen ismét nyert, majd a Michelin gumikkal ellátott csapatok (a McLaren és a Renault is közéjük tartozott) által kihagyott amerikai nagydíj után Franciaországban második, majd a brit nagydíjon pedig harmadik lett. Räikkönennek mindkét alkalommal motort cseréltek az autójában az időmérő edzés után, és a szabályok értelmében ez tíz helyes rajtbüntetést vont maga után a versenyen, így a finn csak a mezőny közepéről rajtolhatott.
A német nagydíjon Räikkönen ismét kiesett a túlhajtott motorja miatt, de aztán a magyar és a török nagydíjon nyerni tudott. Az olasz nagydíjon megint motort cseréltek autójában, így a pole-pozíció helyett csak a 11. helyről indult, s végül negyedik lett. Belgiumban nyert, de ekkor már a sok műszaki hiba miatt, ami a szezon során sújtotta, nem sok esélye volt a világbajnoki címre. A következő versenyen, a brazil nagydíjon Alonsónak a harmadik hely is elég volt arra, hogy bebiztosítsa a címet – és ezt meg is tette. A japán nagydíjon Räikkönen a 17. helyről indulva nyert az utolsó körben megelőzve a műszaki hibával küszködő Giancarlo Fisichellát, a szezon utolsó futamán, Kínában pedig második lett Alonso mögött.
A világbajnoki pontversenyben a finn összesen 112 pontot gyűjtött és a második helyen végzett a 133 pontos Alonso mögött. Szoros csata kettejük között a pályán vagy a világbajnoki pontversenyben nem alakult ki az év során. Räikkönen csapattársa, Juan Pablo Montoya – aki két futamot szezon eleji sportbalesete miatt kihagyott, egyről pedig kizárták a csapat hibája miatt – 60 ponttal a negyedik helyen végzett.
2006-ban újabb technikai változtatások történtek: a V10-es motorokról áttértek a V8-asokra. Ez az év ismét csalódást keltő volt: a McLaren teljesítménye elmaradt a fő rivális Ferraritól és Renault-tól. Az első futamon technikai hiba hátráltatta az időmérőn, így csak a 22. hely jutott neki, ám a futamon minden rendben alakult így harmadikként állhatott fel a pódiumra. A második futamon ütközés miatt kiesett. Ausztráliában jobban alakultak a dolgok: második lett. Európába visszatérve egy ötödik, egy negyedik, majd egy újabb ötödik helyezést szerzett. Autója ezúttal nem megbízhatatlan, hanem lassú volt. Monacóban újra a kocsi romlott el, de Silverstone-ban újra dobogóra állhatott.
Kanadában Räikkönen egy harmadik hellyel gazdagodott. Egy újabb kiesés és egy ötödik hely után egy újabb dobogó következett. A rendkívül élvezetes, esős magyar nagydíjon újra kiesett, miután hátulról nekiment a lekörözött Vitantonio Liuzzinak. A törökországi kiesése után legjobb 2006-os eredménye következett: második lett Monzában, ahol a pole-pozícióból indulhatott, 2 ezredmásodperccel előzve meg Michael Schumachert. Egy kiesés után két ötödik hellyel búcsúzott a McLarentől.
Az évad közben rengeteg pletyka röppent fel, hogy a 2006-ban lejáró szerződése után hova igazol, esetleg marad-e a McLarennél. Végül kiderült, a Ferrari őt választotta, három évre szerződött a csapathoz.[11]
2007-ben Räikkönen a Ferrarihoz szerződött. Ausztráliában, első futamán, rögtön sikerült megszereznie az első rajtkockát, majd a versenyen megfutotta a leggyorsabb kört, és végül a dobogó legfelső fokára is ő állhatott fel, megelőzve a McLaren két versenyzőjét. Nigel Mansell 1989-es ferraris debütálása óta Räikkönennek sikerült először, hogy győzelemmel mutatkozzon be a Scuderiánál.
A második futamra, a maláj nagydíjra kiegyenlítődtek az erőviszonyok a Ferrari és legnagyobb riválisa, a McLaren között. Räikkönen a harmadikról a negyedik helyre esett vissza, majd Massa kicsúszása után 3. lett.
A brit nagydíj dobogójának tetején
Bahreinben ismét harmadiknak futott be Hamilton mögött, ám ezúttal csapattársa nyert. Ekkor hármas holtverseny alakult ki a világbajnokságban Räikkönen, Alonso és Hamilton között.Barcelonában a felfüggesztés meghibásodása miatt kiesett, csapattársa ezt a futamot is megnyerte. Monacóban, az időmérőn nekiment a szalagkorlátnak és eltört a Ferrari első felfüggesztése. Az irányíthatatlan Ferrarival szinte pontosan leutánozta Michael Schumacher egy évvel azelőtti, nagy vihart kavart, "leparkolását". Nehezen begurult a boxba, de autóját már nem lehetett rendbe hozni az időmérő további részére. Mért idő nélkül a 15. helyről rajtolt, és végül körhátrányban az utolsó pontszerző helyen futott be, nyolcadikként. A kaotikus kanadai nagydíjon Hamilton a verseny elejétől a végéig vezetett, Räikkönen végül csak az ötödik lett. A következő futam Indianapolisban zajlott. A világbajnokság állásának megfelelő sorrend alakult ki a rajtrácson: Hamilton-Alonso-Massa-Räikkönen, majd ugyanebben a sorrendben is futottak be. A két McLaren még mindig fölényben volt, de előnyük Indianapolisban már "csak" 10 másodperc volt a Ferrarikkal szemben. Mire kritikusai leírták volna a finn versenyzőt, Franciaországban, majd Silverstone-ban is futamot nyert, ezzel újra világbajnoki esélyesként emlegették. A kaotikus európai nagydíjon, ahol kétszer is heves esőzés lassította a versenyt, motorhiba miatt feladni kényszerült a futamot. Magyarországon Räikkönen a második lett Hamilton mögött, míg Massa nem szerzett pontot. A török nagydíjon a Ferrari második kettős győzelmét aratta az évben, ezúttal Massa-Räikkönen sorrendben. Alonso 20 másodperces hátránnyal harmadik lett. Massa ismét egy ponttal Räikkönen elé került a pontversenyben. Az olasz nagydíjon a McLarenek 20 másodpercet vertek a harmadik helyen célba érő ferraris Räikkönenre, a Scuderia hazai pályájának számító Monzában. Massa kiesett és elvesztette érdemi esélyét arra, hogy világbajnok legyen az évben.
A belga nagydíjat Räikkönen sorozatban harmadszor megnyerte, életben tartva ezzel esélyét a világbajnoki címre. Mögötte csapattársa futott be másodiknak. A futamot követően az FIA a "kémbotrányként" elhíresült eset miatt kizárta a McLarent a konstruktőri bajnokságból, így azt a Ferrari gyakorlatilag már meg is nyerte – a pilóták azonban megtarthatták pontjaikat, így az egyéni világbajnokság nyitott maradt. A japán nagydíjnak otthont adó Fudzsiban esős időben zajlott a verseny. A biztonsági autó mögött indult el és haladt a mezőny 19 körig. A Ferrarik nem kapták meg időben a versenybírók azon döntését, miszerint kötelező az extrém esőgumik használata a futamon, így intermediate gumikon hajtottak pályára. Ezeket azonban le kellett cserélniük, így a mezőny végére estek vissza. Alonso a futamon egy vízátfolyáson megcsúszva falnak ütközött. Hamilton végig uralta az esős versenyt és nyert. Kovalainen második, Räikkönen a harmadik lett. A japán nagydíj után Hamilton 107 ponttal az élen állt, utána következett Alonso 95 ponttal, majd Räikkönen 90-nel, míg Massa 80 ponttal a negyedik volt. Hamilton vezetett a kínai nagydíjon, amikor elhasználódott hátsó kerekei miatt lelassult, Räikkönen elment mellette. Ezután Hamilton a boxba hajtott, de a bokszutca bejáratánál kicsúszott és a kavicságyban ragadt. Räikkönen nyert, Alonso pedig második lett: a spanyol versenyző 4 pontra megközelítette Hamiltont, míg Räikkönen hátránya hét pontra csökkent.
Kimi a brazil nagydíjon világbajnoki címét ünnepli
A brazil nagydíj Massa hazai versenye volt, de a brazil a világbajnoki címre már esélytelen volt, így már a verseny előtt is azt nyilatkozta, kész átadni esetleges első helyét csapattársának, és egyáltalán bármiben segíteni őt, ha ezen múlna a világbajnokság sorsa.
A Massa-Hamilton-Räikkönen-Alonso rajtfelállásban a Ferrarik voltak a tisztább íven, és mialatt Massa Hamilton elé hajtva kicsit visszafogta az angol versenyzőt, Räikkönen feljött a második helyre, csapattársa mögé. Rögtön utána Alonso is elment Hamilton mellett, ezzel feljött a harmadik helyre. Hamilton hamar megpróbálta visszaelőzni csapattársát, ám a pálya poros ívéről kicsúszott, és visszaesett a nyolcadik helyre. A 3. Alonsónak esélye sem volt megelőzni a Ferrarikat, így ő biztosan lecsúszott a világbajnoki címről. Hamilton a hetedik körben hirtelen lelassult, az egész mezőny elment mellette, és amikor az autó újra erőre kapott, a 18. helyen állt. A Ferrari taktikájával és Massa lelassulásával Räikkönen második boxkiállása után az első helyre jött vissza.
A finn végül megnyerte a versenyt, csapattársa a második, Alonso a harmadik, Hamilton a hetedik helyen végzett: így Räikkönen 110 ponttal, vetélytársait mindössze 1 ponttal megelőzve megnyerte a 2007. évi Formula–1-es világbajnokságot.
Hamilton és Alonso 109-109 ponttal mögötte végeztek: Hamilton jobb helyezései miatt második, Alonso harmadik lett.
Olyan boldog vagyok, hogy szinte fáj. Olyan ez, mintha egy álom vált volna valóra. Erre vágytam gyerekkorom óta… Mindig mondtam, hogy a karrierem célja az, hogy világbajnok legyek. Többször is nagyon közel kerültem ehhez, és végül minden jól alakult… Csodálatos verseny volt, azt hiszem, még soha nem éltem át ennyi érzést versenyautóban. Minden tökéletes volt. Olyan ez, mint egy születésnapi ajándék a mennyből![12]
A bajnoki cím egy pár napig még nem volt biztos, ugyanis a futam végén Nico Rosberg, Robert Kubica és Nick Heidfeld autójában is szabálytalanságra utaló jeleket tapasztaltak az üzemanyag-rendszernél.[13] Kizárásuk azt jelentette volna, hogy Hamilton hetedik helyett negyedik lesz, és ezzel ő a világbajnok. Az FIA mindenesetre mindent rendben talált,[14] de a döntést a McLaren megfellebbezte. 2007. november 16-án az FIA fellebviteli fóruma elutasította a fellebbezést, így a végeredmény véglegessé vált.[15]
A 2008-as idényre rányomta bélyegét, hogy Räikkönen számára nem kedvezett az az új technikai szabály, mely szerint a versenyzők nem használhattak kipörgésgátlót. Az évad során folyamatos problémákkal küzdött, mivel nem tudta a gumijait üzemi hőmérsékletre melegíteni rövid távon ezért az időmérőkön rosszul szerepelt. Az évad során ő szerezte a legtöbb leggyorsabb kört, de nem tudott teljes versenytávon gyors lenni, és ez meglátszott a gyűjtött pontok számán is.
A szezonnyitón többször kicsúszott, nem sokkal a vége előtt fel is adta a versenyt műszaki probléma miatt, de Barrichello kizárásával mégis kapott 1 pontot, mivel teljesítette a versenytáv 90%-át. A maláj nagydíjat megnyerte, és az összetettben feljött a 2. helyre. A bahreini nagydíjon elért második helyével átvette a vezetést a versenyzők között, miután a világbajnokságot addig vezető Lewis Hamilton nem szerzett pontot. A spanyol nagydíjon Formula–1-es mesterhármast ért el: övé lett a pole-pozíció, a győzelem és a verseny leggyorsabb köre is. Csapattársa, Massa második helyével a Ferrari kettős győzelmet ünnepelhetett.
A török nagydíj edzései rosszabbul sikerültek, az időmérő edzésen csak a 4. helyet szerezte meg. A rajtnál koccant az előtte beragadó Heikki Kovalainennel, így sérült első szárnnyal versenyezte végig a távot. Kezdeti hátrányát ledolgozta Alonsóval, majd Kubicával szemben is, de a merész boxtaktikával versenyző Hamiltont már nem tudta megelőzni. Massa magabiztosan nyerte a futamot, Räikkönen a 3. lett. A monacói nagydíj időmérő edzésén a második helyet szerezte meg, de az esős versenyen végül csak a 9. lett. A rajtnál Hamilton, majd később Kubica is megelőzte. Kubicát boxkiállása után vissza akarta előzni, de a célegyenes végén kicsúszott és letörte az első légterelőjét. Még így is lett volna esélye pontot szerezni, de nem sokkal a verseny vége előtt egy fékezésnél elvesztette uralmát az autója fölött és az előtte haladó Adrian Sutilba rohant. Újabb kényszerű boxkiállása után csak a 9. helyen intették le. Mivel nem szerzett pontot, Hamilton átvette tőle a vezetést a világbajnokságban.
A kanadai nagydíjon a harmadik helyről rajtolhatott, de az első, a biztonsági autó bentléte miatt kaotikus boxkiálláskor Hamilton hátulról belerohant és mindketten kiestek. A hibájáért Hamilton tízhelyes rajtbüntetést kapott a francia nagydíjra. Magny Cours-ban hagyományosan jól szerepeltek a Ferrarik, és ez 2008-ban sem volt másként. Massával magabiztosan szerezték meg az első két rajthelyet. Az első helyről indulva magabiztosan vezette a futamot, amikor jobb oldali kipufogócsöve előbb meglazult, majd leszakadt az autójáról, karosszéria-elemeket magával rántva. Massa könnyedén megelőzte, de a harmadik helyen haladó Jarno Trulli már túlságosan le volt maradva ahhoz, hogy befogja. A második helyéért járó nyolc ponttal a világbajnokság harmadik helyére zárkózott föl, Kubica mögé, akit Massa váltott az élen.[16]
A brit nagydíjon a 3. rajthelyet szerezte meg. A rajtnál megőrizte a 3. helyet, de pár körrel később Kovalainen megpördült, így feljött a második helyre. A boxkiállások idején egyszerre érkezett a bokszutcába Hamiltonnal. A brit kapott új gumikat, Räikkönen autóján azonban nem cseréltek kereket. Ez rossz döntés volt, mert pár perc múlva esni kezdett, és a kopott gumikon Räikkönen nem tudta a többiek tempóját autózni. A Ferrari ekkor újabb rossz döntést hozott, mert Räikkönent sokáig nem hívták be a boxba, így viszont csak szenvedett. Végül, amikor behívták, már akkora hátránya volt, hogy csak a negyedik helyen futott be.
A német nagydíjon csak a 6. helyre kvalifikálta magát, és ugyanitt ért célba. A magyar nagydíjon újra csak a 6. rajthelyet szerezte meg, de a versenyen feljött a 3. helyre, és mivel Massa motorhiba miatt kiesett az első helyről, megelőzte őt a világbajnokságban. A európai nagydíjon az időmérő edzésen a negyedik helyet szerezte meg. Ennek ellenére a rajtnál megelőzte Heikki Kovalainen, és ezután már nem szólhatott bele a dobogóért folytatott küzdelembe. A hatodik helyen haladt, mikor a második boxkiállást követően túl hamar indult el, ezáltal magával rántotta a tankolóembert, aki csonttörést szenvedett. A versenybe visszatérve, két körrel később motorhiba miatt fel kellett adnia a futamot.
A belga nagydíj időmérőjén csak a negyedik helyen végzett. A rajtnál rögtön megelőzte csapattársát, Felipe Massát, Heikki Kovalainen pedig még inkább visszaesett, így Räikkönen az első kör után a második helyen haladt Hamilton mögött. A második körben, a célegyenes utáni visszafordítóban Hamilton megpördült, így Räikkönen elment mellette. Innentől kezdve folyamatosan az élen haladt. Az utolsó 2 körben elkezdett esni az eső, így Hamilton utolérte, és a célegyenes végén megelőzte (később emiatt az eset miatt Hamiltont megbüntették). Räikkönen ezután még próbálta visszaelőzni Hamiltont, de a kör vége felé kicsúszott, és kiesett, mert összetörte az autóját.
Az olasz nagydíj eső miatt kaotikus időmérő edzésén csak a 14. helyet szerezte meg, csapattársa a 6., míg Hamilton a 15. lett. A verseny egészén nem találta a tempót a vizes talajon. 9. lett, míg Hamilton 7. és Massa 6., Vettel pedig rajt-cél győzelmet aratott. Az összetettben a 4. helyre szorult vissza, Robert Kubica mögé. A szingapúri nagydíjon, a sportág első éjszakai versenyén a 3. helyről indulhatott. A futam első részében nem tudta tartani a lépést az élen haladókkal. A Piquet balesete miatti biztonsági autós időszakban közvetlenül csapattársa mögött jött ki tankolni, aki a jelzőrendszer hibájából túl korán indult el és kitépte az üzemanyagtöltő tömlőt. A 14. helyről az ötödik helyre zárkózott fel ezután, de Timo Glock üldözése közben a 10-es kanyarban a falnak ütközött. 15.-ként, 4 kör hátrányban rangsorolták. Világbajnoki címének megvédése ekkor végleg lehetetlenné vált. A japán nagydíj időmérő edzésén hosszú idő után újra megelőzte csapattársát és a 2. helyre kvalifikálta magát. A versenyen jobban rajtolt, mint az élről induló Hamilton, aki az első kanyarban későn fékezett, ezáltal mindketten kicsúsztak. A harmadik helyen haladt, de sem a versenyt megnyerő Alonsót, sem a világbajnokságban közvetlenül előtte álló Kubicát nem tudta megelőzni, így csak a dobogó legalsó fokára állhatott föl. Kínában és Brazíliában is egyaránt a harmadik helyen végzett, így a 2008-as évet a 3. helyen zárta,[17] azonos pontszámmal, de több győzelemmel, mint Robert Kubica. Az idényben tíz leggyorsabb kört is szerzett, így sorozatban második évben ő lett a DHL Fastest Lap Award győztese.
2009-ben számos szabályt gyökeresen megváltoztattak a sportágban (slick gumik visszahozatala, szélesebb első, keskenyebb, magasabb hátsó szárny, szezon közbeni teszttilalom, 18000-es fordulatszám korlátozás, engedélyezett KERS). Számos nagycsapat, köztük a Ferrari sem tudott jól alkalmazkodni az új szabályokhoz, ami meg is látszott az eredményeken. Räikkönen új versenymérnököt kapott, Andrea Stella személyében.
Ausztráliában a 9. helyről indult, 15 körrel a verseny vége előtt a korlátnak ütközött. A versenyt folytatni tudta, de 3 körrel a leintés előtt kiállt a boxba. Bár Malajziában megnyerte a második szabadedzést, de az időmérőn csak 9. lett. Vettel és Barrichello büntetése miatt vasárnap a 7. pozícióból rajtolt. A csapat túl korán hívta ki a finnt extrém esőgumikért, ezért jelentősen hátracsúszott a mezőnyben. Végül a 14. lett. Az esős kínai nagydíjon a 8. helyről indulva a tizedik lett, miközben csapattársa a 3. helyről állt ki műszaki hiba miatt. Bahreinben megszerezte saját maga és a Ferrari első pontjait, 6. lett. Barcelonában már az új duplafedeles diffúzorral indult a csapat. Ennek ellenére a 16. helyről indult, majd a futamon a hidraulika meghibásodása miatt kiesett. Monacóban, az addig legjobban sikerült 2009-es időmérő edzésén második lett, 25 ezredmásodperccel Button mögött. A rajtnál Barrichello megelőzte, így a harmadik helyre esett vissza. Pozícióját a futam végéig megőrizte és Ferrari első dobogós helyezését szerezte. Törökországban 6. lett az időmérőn, de az első szárnya megsérült az első körben. Csak a kilencedikként zárt, pont nélkül, csapattársa, aki mögüle rajtolt, 6. lett.
Silverstone-ban a 9. helyről jó rajtja után az 5. helyre jött fel. Boxkiállásai után a 8. helyre esett vissza és ebben a pozícióban is fejezte be a versenyt. A német nagydíjon a 9. helyre kvalifikálta magát, majd a verseny 34. körében műszaki probléma miatt kénytelen volt kiállni.
A magyar nagydíj után a Ferrari már nem fejlesztette tovább az F60-ast, ennek ellenére a finn 4 egymást követő versenyen is dobogós lett. A Hungaroringen a 7. helyről indulva, lendületes rajttal sikerült a 4. helyre előre lépnie. Räikkönen számára az első boxkiállás hozta meg a versenyen elért 2. helyet, mivel Fernando Alonso egy elrontott boxkiállást követően kiszállt a versenyből és Mark Webbert is a Red Bull csapat által elrontott boxkiállással sikerült megelőznie. Az európai nagydíjon ismét dobogóra tudta magát küzdeni. Miután az időmérőn a 7. helyre kvalifikálta a kocsit, a futamon a 3. helyre küzdötte fel magát Rubens Barrichello és Lewis Hamilton előtt. Belgiumban az előző évekhez hasonlóan ismét jól szerepelt, a 6. helyről indulhatott, és parádés rajtjának köszönhetően felzárkózott a 2. helyre, közvetlen Giancarlo Fisichella mögé. Az olaszt a biztonsági autó után a KERS segítségével megelőzte, és innentől (boxkiállásokat kivéve) végig vezetve megnyerte, immár negyedszer a belga versenyt. A 2008-as spanyol nagydíj után állhatott ismét a dobogó legfelső fokára.Monzában tovább folytatta jó formáját: a harmadik helyről indulva és ebben a pozícióban végezve ismét dobogóra állhatott, sorozatban negyedik alkalommal.
Szingapúrban megszakadt sorozata: csak a 10. helyen végzett a 12. helyről indulva, pont nélkül. Japánban ismét közel került a dobogóhoz, 4. lett. A verseny elején a kemény gumikon indulva nem tudott előrébb lépni az 5. helyről, később a lágyabb keverékűekkel megközelítette Heidfeldet, majd boxkiállásánál megelőzte. A futam végén a biztonsági autós szakasz után Hamilton mögött haladt (akinek problémái voltak a KERS-szel), de megelőzni nem tudta autójának kevés tapadása miatt.
Interlagosban az 5. helyről indult, az első kör elején már a második Mark Webbert próbálta előzni, amikor az ausztrál elévágott, így az első vezetőszárnya megsérült. A bokszutcába hajtott, ahol Kovalainen a tankolása után leszakította a tankolócsövet, amelyből az üzemanyag a mögötte haladó Räikkönen autójára került, rövid tüzet okozva (az esetben senki sem sérült meg). Végül a hatodik helyen ért célba.
Utolsó ferraris versenyén, Szingapúrhoz hasonlóan ismét csak a mezőny második feléből indult, a 11. helyről. Az egykiállásos taktikát választva sem sikerült előrébb jutnia, 12. lett.
48 ponttal a 6. helyen végzett az egyéni bajnokságban, Lewis Hamilton mögött 1 ponttal.
A szezon végén a Ferrari bejelentette, hogy Räikkönen elhagyja a csapatot, mivel 2010-től Fernando Alonso kerül helyére. Tették ezt annak ellenére, hogy a finnek élő szerződése volt a következő évre. Esélyes volt McLaren ülésére is Hamilton mellé,[18] de a szerződtetése kútba esett. Ezután a Mercedes GP csapatánál próbálkozott, de nekik is megvolt a pilótapárosuk Michael Schumacher és Nico Rosberg személyében. A Toyota, míg ki nem vonult, felajánlotta, hogy ugorjon be Timo Glock helyére, de ő ezt visszautasította, részben azért, mert futamgyőzelmekre képes autót akart vezetni, és mert nem kapott volna megfelelő fizetést.[19] Így két évre elvonult, hogy a rali-világbajnokságban vezethessen.
Lotus F1 Team (2012-2013)
Räikkönen a 2012-es maláj nagydíjon
Már a 2011-es szingapúri nagydíj környékén pletykálták, hogy Raikkkönen visszatérést tervez, mégpedig a Williams csapattal.[20] Noha állítólag tárgyalások is voltak a felek között, a szerződés nem köttetett meg, hanem helyette a Lotus csapatával írt alá egy két évre szóló szerződést.[21]
A 2012-es idény nem kezdődött jól, csak a 17. helyről rajtolhatott az elrontott gyors köre miatt az ausztrál futamon. A versenyen aztán remek teljesítménnyel feljött a hetedik helyig. Malajziában ötödik helyre kvalifikált, és bár a tizedik helyre esett vissza egy váltócsere miatt, végül ötödikként intették le, még úgy is, hogy a mezőny többi tagjával ellentétben semmi tapasztalata nem volt a Pirelli esőgumijaival. Kínában egy elrontott gumistratégia miatt 14. helyre csúszott vissza, pedig második is volt. Bahreinben a shakiri pályán eleinte kissé csalódást keltően kezdett, a szezon során másodszor nem jutott be az időmérőn a legjobb 10 közé. A gyenge teljesítményt utólag gumispórolással magyarázták, mindössze egyetlen mért kört tett meg az időmérő második etapjában. Ez a taktika végül bevált, Räikkönen pedig megszerezte visszatérése óta az első dobogóját. Ezt a teljesítményt megismételte Spanyolországban is. Monaco és Kanada kevésbé fényesen sikerült, ám az európai nagydíjon ismét második lett. A brit nagydíjon megfutotta a verseny leggyorsabb körét.
Räikkönen a 2012-es német nagydíjon
A német nagydíjon egy balszerencsés esőben véget érő időmérő edzésen csak a 10. rajtkockát szerezte meg. Vasárnap a már napsütéses futamon hagyományosan erősnek bizonyuló Lotusszal kiváló versenyben a 4. helyet kaparintotta meg, de Sebastian Vettel utólagos büntetésével 3. helyezetté lépett elő egy újabb dobogót szerezve csapatának. A magyar nagydíjon ötödik helyről rajtolhatott, de a kinetikus energia-visszanyelő rendszer hibája miatt pozíciót vesztett. A futam alatt parádés versenyzéssel aztán visszajött egészen a második helyig, mindössze egy másodperc lemaradásban a futamgyőztes Lewis Hamilton mögött.
A nyári szünet után a belga nagydíj egyik szakértőjeként nem volt meglepetés, hogy ismét dobogóra állhatott, korábban két kieséstől (2001 és 2008) eltekintve csak nyert. A soron következő versenyeken nem sikerült kimagasló eredményeket elérnie, egészen az abu-dzabi nagydíjig, ahol szenzációsan versenyzett és visszatérése óta először felállhatott a dobogó tetejére.
Interlagosban azzal produkálta a legemlékezetesebb momentumát, amikor a pályáról lesodródva a régi pálya nyomvonalán próbált visszatérni, de annak kijárata zárva volt, így kénytelen volt visszafordulni. A versenyt a 10. helyen fejezte be, ezzel 2012-ben megdöntötte Nick Heidfeld rekordját, mivel minden nagydíjon célba ért, és 20 futamból 19-en pontot szerzett. 207 ponttal összetettben a 3. helyen végzett visszatérése évében, ezzel bőven túlteljesítette a felé támasztott elvárásokat.
Habár pletykálták, hogy esetleg elhagyná a csapatot, Räikkönen maradt a Lotusnál 2013-ra is. Rögtön az első versenyt, a szezonnyitó ausztrál nagydíjat megnyerte, amit karrierje egyik legkönnyebb győzelmének nevezett.[22] A kiváló szezonkezdet után a maláj nagydíjon mindössze a 7. helyet tudta megszerezni, részben büntetés, részben autója sérülése miatt. Kínában visszatérése óta először kvalifikált az első sorba, a második rajtkockába, ami ígéretesnek tűnt a versenyre nézve. A futamon végül megelőzte a pole-ból rajtoló Lewis Hamiltont, viszont mindkettejüket megelőzte a 3. helyről induló Fernando Alonso, így be kellett érnie rajthelyével, vagyis a második helyezéssel. A futam után nem volt elégedett, mivel nyerni szeretett volna, amire meg is lett volna az esélye, ha a verseny korai szakaszában nem szorítja le a pályáról Sergio Perez. Az ütközés következtében megsérült a Lotus orrkúpja, így elvesztette esélyét, hogy üldözze Alonso Ferrariját.
Bahreinben, mindössze egy héttel a kínai nagydíjat követően csak a 9. legjobb időt autózta (Hamilton büntetése miatt a 8. kockából rajtolhatott), azonban a másnapi futamot Ausztráliához hasonlóan képes volt a többségnél eggyel kevesebb kiállással teljesítenie. Ez a győzelemhez ugyan kevés volt, de a dobogó második fokára elegendőnek bizonyult. A harmadik helyet csapattársa, Romain Grosjean szerezte meg, így a Lotus a konstruktőrök között átvette a második helyet a Ferraritól.
Spanyolországban ismét egy fantasztikus versenyhétvégét fejezett be, a második sorból rajtolva egészen a dobogó második fokáig kapaszkodott fel. Monaco, és Kanada nem úgy sikerült a Lotus számára ahogy tervezték, mindössze 3 pontot gyűjtöttek, viszont Räikkönen kanadai pontszerzésének köszönhetően beállította Michael Schumacher rekordját, ugyanis egymást követő 24 futamon keresztül pontszerző helyen intették le.
A silverstone-i nagydíjra a Lotus számos újítást hozott, amitől előrelépést vártak, azonban az időmérőn Räikkönen csak a 9. lett. A versenyen más volt a helyzet, úgy tűnt a versenytempóval nincs gond, Räikkönen egy biztosnak látszó dobogós helyezést bukott el, a csapat rossz taktikájának köszönhetően, ugyanis az utolsó safety car-fázisnál kint hagyták a pályán a használt abroncsokkal, így csak 5. lett. A német nagydíjon remek versenyzéssel a negyedik rajthelyről a 2. helyig küzdötte fel magát, és Sebastian Vettel sarkában ért célba.
A magyar nagydíj időmérő edzésén csak a 6. helyet szerezte meg, de nem volt elégedett autójának egyensúlyával. Vasárnap a futamon egy kiállást megspórolva, remek tempóval maga mögött tudta tartani az utolsó kiállásáról visszaérkező Sebastian Vettelt, így Hamilton mögött újra a 2. helyen ért célba. Ezzel az eredménnyel feljött a világbajnoki tabella második helyére.
A négy hetes szünet után következett a belga nagydíj, ahol a Lotus fékje nem bírta ki a versenyt, így Räikkönen 27 futam után először nem tudott pontot szerezni. Ezzel egy másik rekordkísérlete lett eredménytelen: 38 versenyt fejezett be egyhuzamban kiesés nélkül, Nick Heidfeld viszont 41-et, így ezt nem sikerült megdöntenie.
Az olasz nagydíjon egyre erősödtek a hírek, miszerint Kimi Räikkönen visszatér a Ferrarihoz,[23] mert a Lotus képtelen győztes autót építeni, illetve az is probléma volt, hogy a csapat, állítása szerint, több millió euró fizetéssel tartozott neki.[24] A csapat állítólag nem volt felkészülve arra, hogy Räikkönen ilyen jó teljesítményt fog nyújtani, és mivel a szerzett pontok után prémiumot kapott, gyakorlatilag csődközeli állapotba került volna a Lotus, ha kifizette volna az összeget. Szingapúrban hátfájdalmakra panaszkodott, nem is ment jól, csak a 13. helyre kvalifikálta magát, mégis megszerezte a futamon a harmadik helyet.[25]
Az indiai nagydíjon került sor a kenyértörésre közte és a csapat között. A 6. helyről indulhatott, tehát ismét kockáztatniuk kellett egy jó eredmény érdekében. A Lotus és Räikkönen úgy döntött, hogy megspórolnak egy kiállást, ami egy darabig működött is. Räikkönen a 2. helyen haladt, majd 10 körrel a futam vége előtt teljesen elfogytak a gumijai, s egészen a 7. helyig esett vissza. A finnt először csapattársa, Grosjean próbálta megelőzni, s a francia túl agresszív próbálkozásának köszönhetően majdnem kiütötték egymást,[26] mire Alan Permane, a csapat pályamérnöke annyit mondott a finnek rádión: " Kimi, takarodj a kib*szott útból", mire Kimi reagált: "Ne ordibálj velem b*szd meg! Majd elengedem ha kiértünk a kanyargós részből." Végül Räikkönen egy verseny végi kerékcserével a hetedik helyen ért célba, de közte és a csapat közt végleg megromlott a viszony.[27]
Az abu-dzabi nagydíjra Räikkönen egy nap késéssel érkezett meg, kihagyva a kötelező sajtónapot. Péntekre összehívta a sajtót, s kitálalt a Lotus ügyeiről. Räikkönen elmondta, hogy egész évben egy fillért sem kapott a csapattól, továbbá ő és menedzsere kijelentette: ha nem fizetik ki a hétvége után, akkor nem ül autóba az utolsó két futamon.[28] Az 5. helyről várhatta volna a futamot, de a Lotus szabálytalan padlólemeze miatt kizárták az időmérőről, és végül az utolsó helyről kellett rajtolnia. A finn számára nem tartott sokáig a futam, már az első kanyarban kiesett. Ezután már nem is ment vissza a csapatához, hanem visszament a szállodai szobájába. A szezon hátralévő futamain már nem is vett részt, hátfájdalmaira hivatkozva megműttette magát,[29] a csapatnál Heikki Kovalainen helyettesítette – időközben a bérvitát sikerült rendezniük.[30]
Újra a Ferrarinál (2014-2018)
2013 szeptemberében bejelentették, hogy Räikkönen anyagi okokból kifolyólag otthagyja a Lotust, és a Ferrari versenyzője lesz 2 évre. A második turbókorszak első évében bevezették az állandó rajtszámokat, ő a 7-est választotta, azzal az indokkal, hogy "az előző évben is az volt".[31] A 2014-es év pocsékul kezdődött a számára, köszönhetően a Ferrari formájának is, de a nyári szünetről visszatérve a Belga Nagydíjon negyedik helyet ért el – sajnos ez volt a legjobb eredménye az évben. Ezen a futamon fordult elő először és utoljára, hogy csapattársánál, Alonsónál jobb helyen végzett. A bajnokságot a 12. helyen zárta, és az újonc évét leszámítva az egyetlen év volt, amikor nem állt dobogóra. Ráadásul a Brit Nagydíjon csúnya balesetet szenvedett, amit szerencsére kisebb zúzódásokkal megúszott.
2015-ben új csapattársat kapott, Sebastian Vettel személyében. A szezonnyitó Ausztrál Nagydíjat fel kellett adnia, mert lazán rögzítették fel az egyik abroncsot kerékcserénél.[32] A bakit követően jobb formában versenyzett, Bahreinben második lett. A Ferrari is sokkal jobb formában volt, mint az előző évben, és Räikkönen szorgalmasan gyűjtögette a pontokat. Néhány versenye szerencsétlen véletleneken ment el: Montrealban kipördült, az Osztrák Nagydíjon Alonsóval ütközött, a Magyar Nagydíjon pedig technikai hiba miatt lelassult, és ezzel kettős Ferrari-győzelmet bukott a csapat. A nyári szünetben bejelentették, hogy újabb egy évre aláírt a Ferrarihoz.[33] Az Olasz Nagydíjon az első sorból indult, és egy győzelemesélyes versenyt vesztett, amikor a rajtnál beragadt az autója, és csak ötödik lett végül. A bajnokságban ebben az évben a negyedik helyen zárt, és háromszor állhatott dobogóra.
A 2015-ös maláj nagydíjon
2016-ban a Ferrari ismét visszaesett. A szezonnyitó Ausztrál Nagydíjon kiesett, mert kigyulladt az autója, de aztán Bahreinben második lett. Kínában a harmadik helyről indult, de a rajt után ütközött Vettellel,és visszaesett, mégis az ötödik helyen zárta a futamot. Oroszországban a harmadik helyre jött fel, kihasználva egy rajtbalesetet, s ez volt a Ferrari 700. dobogós helyezése. Spanyolországban második lett, ez volt harmadik, és utolsó dobogós helyezése az évben. Ebben az idényben legyőzte csapattársát, Vettelt.[34]
A 2017-es évben a Ferrari egy abszolút bajnokesélyes csapat volt. Räikkönen 129 verseny után újra pole pozícióból indulhatott Monacóban,[35] amit aztán nem sikerült győzelemre váltania. Eléggé hullámzó volt az évben a teljesítménye, főként Vettelhez képest. A Magyar Nagydíjon kettős győzelmet arattak, Räikkönen második lett. Szingapúrban közvetetten érintett lett egy rajtbalesetben, aminek köszönhetően a két Ferrari már az első kanyarban kiesett, és ez Vettel világbajnoki esélyeit is elvágta.Malajziában hiába indult volna a második helyről, motorhiba miatt el sem tudott rajtolni. Austinban, Mexikóban, és Brazíliában harmadik lett.
Räikkönen a 2017-es olasz nagydíjon
Szerződését meghosszabbították 2018-ra is.[33] Ígéretesen kezdett: Ausztráliában harmadik lett, de Bahreinben egy buta hiba miatt kiesett: boxkiállása során áthajtott az egyik szerelő lábán, aki súlyosan megsérült, és ezért neki is fel kellett adnia a futamot.[36] A Ferrarit 50 ezer euróra büntették ezután. Az ezt követő versenyeken rendszeresen dobogóra állhatott, az Olasz Nagydíjon pedig pole pozícióból indulhatott, megfutva a Formula-1 addigi leggyorsabb időmérős körét. Az eredményt mégsem válthatta győzelemre,mert a Ferrari eltaktikázta magát, így csak a második helyen ért célba.[37] Pár héttel később bejelentették, hogy 2019-től helyet cserél a Sauber ifjú tehetségével, Charles Leclerc-lel, és annál a csapatnál versenyez ismét, ahol elkezdte a pályafutását.[38] Austinban parádés versenyzéssel futamot nyert, öt és fél évvel az utolsó, és kilenc évvel az első ferraris győzelme után. Ezzel a legeredményesebb finn Formula–1-es versenyző lett. Győzelmét úgy aratta, hogy az első körben lerajtolta Hamiltont (az első körben már 2 éve nem tudott pozíciót javítani), és minderre pontosan 11 évvel világbajnoki címét követően került sor.[39] Abban az évben Mexikóban és Brazíliában is dobogós helyet szerzett, a szezonzáró futamon (mely utolsó ferraris versenye volt) pedig bár kiesett, a bajnokságot a harmadik helyen zárta.
2018 szeptemberében bejelentették, hogy Räikkönen a következő évtől az Alfa Romeo névre átkeresztelt Sauber csapatnál folytatja, melyhez két évre írt alá – annál a csapatnál, ahol a pályafutását kezdte. Már a 2018-as szezonzáró utáni Pirelli-gumiteszten vezette a csapat az évi autóját.[40] 2019-es szezonja remekül kezdődött, az egyébként a középmezőnyben tanyázó csapat számára: Räikkönen 31 pontot gyűjtött a nyári szünetig, amivel a nyolcadik helyen állt a bajnokságban, miközben csapattársa, Antonio Giovinazzi mindössze egyet szerzett. A nyári szünet után aztán a csapat formája hanyatlani kezdett, Räikkönen pedig hét versenyen keresztül még pontot sem szerzett. Belgiumban állt ehhez a legközelebb, amikor Max Verstappen kiütötte őt az első körben. Brazíliában remek teljesítménnyel a negyedik helyen végzett, amely csapatának is a legjobb eredménye volt 2013 óta. A bajnokságot 43 ponttal a 12. helyen zárta, ami a csapat számára szintén a legjobb eredménye volt hat év után.
Utolsó évében, az Alfa Romeo csapatánál
A 2020-as idénynek az Alfa Romeo abszolút esélytelenül vágott neki, köszönhetően az abban az évben rettentően gyenge Ferrari-motornak.[41] Az Alfa Romeo visszazuhant a mezőny végére, ahol a Haas és a Williams csapattal küzdött. Ebben az évben Räikkönen mindössze kétszer szerzett pontokat: egyszer a Toszkán Nagydíjon, egyszer pedig Imolában. Egy alkalommal, Törökországban, még az időmérő edzés Q3-as azakaszába is bejutott, és nyolcadik lett. A bajnokságot négy ponttal a 16. helyen zárta. Csapattársát, Giovinazzit kilencszer verte meg abból a 13 alkalomból, amikor mindketten célba értek, és négy alkalommal ő volt a pályán a legeredményesebb Ferrari-motoros pilóta. Az Eifel nagydíjon 323. versenyét futotta, ezzel megdöntötte Rubens Barrichello rekordját, és ő lett a legtöbb versenyen elrajtolt pilóta.[42] Az év végén elnyerte az FIA "Év pillanata" díját a portugál nagydíjon bemutatott produkciójáért, amikor is a rajtnál tíz autót is megelőzött.[43]
2021-ben is maradt a csapatnál, amelynek teljesítménye nem javult, szeptemberben pedig bejelentette visszavonulását.
Räikkönen a 2010-es bolgár ralin
Räikkönen először 2009 januárjában vett részt raliversenyen, akkor hazájában, az Arctic Lapland Rally-n szerepelt.[44] A Tommi Mäkinen Racing Abarth Grande Punto S2000-esével indult, a 13. helyen ért célba. Ezt követően rajthoz állt egy februári finn viadalon is, majd májusban egy olasz viadalon indult.
A 2009-es Finn rali keretében vett először részt a rali-világbajnokságon. A futamot július 30. és augusztus 2. között tartottak. Az N-kategóriában a harmadik, összesítésben pedig a tizenötödik helyen állt, amikor a szombati nap záró szakaszán balesetet szenvedett, és összetörte autóját. A baleset után már nem folytatta a versenyt.
Räikkönen a 2011-es Akropolisz-ralin
2009. december 9-én jelentették be,[45] hogy 2010-ben Citroën Junior Teammel részt vesz a világbajnokság – az Új-Zéland-rali kivételével – összes futamán. A szezon során a Red Bull által szponzorált Citroën C4 WRC-t vezette a tapasztalt navigátorral, Kaj Lindström-mel. Legjobb eredményük a török ralin elért 5. hely volt.
A szezonnyitó svéd ralit megelőzően ismét részt vett az Arctic Lapland Rally-n. A futamon a Citroen gyári versenyzője Dani Sordo is jelen volt. 2010. április 3-án szerezte meg első pontjait a WRC-ben a jordán ralin elért 8. helyével. Ezzel a pontszerzéssel ő lett a második olyan pilóta aki a Formula–1 és a WRC-ben is pontot szerzett Carlos Reutemann után.[46] A következő versenyen a török ralin sokat javulva az 5. helyen végzett. A győztes Sébastien Loeb-től 6:44.3-s hátrányban ért célba.
A német ralin megszerezte első szakaszgyőzelmét is. A 7. helyen fejezte be a versenyt. 2010. szeptember 18-án megnyerte első rali versenyét Franciaországban a Rallye Vosgien elnevezésű versenyen, ahol 6-szakaszból hatot nyert meg.[47]
A 2011-es rali-világbajnokságon a ICE 1 Racing csapat színeiben indult, ami saját csapata is volt egyben. Egy Citroën DS3 WRC-vel vett részt a versenyeken.[48] A svéd ralin a szezonnyitó futamon rögtön a 8. helyen ért célba. A mexikói ralin nem indult el. A Jordán-ralin a 6. helyen végzett. Räikkönen nem fejezte be a szezont, miután kevesebb, mint két európai futamon vett rész, így kizárták a szezon hátralévő futamairól.
2011-ben bejelentette, hogy részt vesz a NASCAR Camping World Truck Series bajnokságban is azzal, hogy esetleg a Nationwide és a Sprint Cup Series bajnokságokban is indulna.[49] A Kyle Busch Motorsports csapattal írt alá szerződést, első versenye a North Carolina Education Lottery 200 volt, ahol 15. lett, pedig csak a 31. helyről tudott elrajtolni. Ugyanezen a pályán májusban a Nationwide bajnokságban a NEMCO Motorsports színeiben indult, ahol 27. lett csupán, miután az autója alá törmelék szorult és még büntetést is kapott boxutcai gyorshajtásért.[50] Később a Robby Gordon Motorsports csapatával állapodott meg, hogy a csapat második autójával rész venne az éves Toyota/Save Mart 350 versenyen. Ebből azonban nem lett semmi, miután egy teszt során összetörte az autót.[51]
2005-ben és 2008-ban is beállította Michael Schumacher rekordját, aki a 2004-es szezon során 10 alkalommal futotta meg a verseny leggyorsabb körét.
Ő rendelkezik a harmadik legtöbb leggyorsabb körrel (46) a Formula-1 történetében.
2008-ban hat egymást követő futamon (Spanyolországban, Törökországban, Monacóban, Kanadában, Franciaországban és Nagy-Britanniában) is megfutotta a verseny leggyorsabb körét. Ugyanez egy szezonon belül rajta kívül csak Alberto Ascarinak sikerült 1952-ben.
Räikkönen volt az első versenyző Nigel Mansell 1989-es brazíliai győzelme óta, aki megnyerte a ferraris debütáló versenyét. Rajtuk kívül ez a tett csak Juan-Manuel Fangionak (1956) sikerült előttük, míg később, 2010-ben Fernando Alonso is megszerezte a győzelmet első ferraris versenyén, a 2010-es bahreini nagydíjon.
A 2007-es kínai nagydíjon megszerezte a Ferrari 200. nagydíjgyőzelmét és 600. dobogós helyezését.
A 2008-as francia nagydíjon Räikkönen megszerezte a Ferrari kétszázadik pole-pozícióját.
A 2016-os orosz nagydíjon ő szerezte meg a Ferrari 700. dobogós helyezését.
Räikkönen volt a második formula-1-es versenyző, aki úgy nyerte meg a világbajnoki címet, hogy az utolsó futam előtt a harmadik helyen állt a ponttáblázaton. Az első ilyen pilóta Nino Farina volt, aki az első Formula-1-es idényben nyert bajnokságot. Később Sebastian Vettelnek is így sikerült megszereznie első címét.
Räikkönen a harmadik versenyző Juan-Manuel Fangio és Jody Scheckter után, aki első ferraris szezonjában világbajnok lett.
Räikkönen a harmadik finn versenyző Keke Rosberg és Mika Häkkinen után, aki formula-1-es világbajnoki címet szerzett. Ezenkívül ő a legsikeresebb finn versenyző a pontok, a győzelmek, a dobogós helyezések és a leggyorsabb körök tekintetében.
Räikkönené a legsikeresebb ferraris debütáló szezon 6 futamgyőzelemmel. Korábban ezt a rekordot Alain Prost tartotta 5 győzelemmel (1990).
Ő aratta a Lotus F1 Team első győzelmét 2012-ben.
Összesítve ő rendelkezik a legtöbb második és harmadik hellyel (82).
Räikkönen a 2008-as francia nagydíj után csak a 2017-es monacói nagydíj időmérő edzésén tudta megszerezni az első rajtkockát, a két pole-pozíciója között 3262 nap telt el.
Räikkönen rendelkezik a legtöbb harmadik helyezéssel (43) a Formula-1-ben.[52]
A 2018-as olasz nagydíj időmérő edzésén Räikkönen minden idők leggyorsabb körét autózta meg. A kört 1:19,119 másodperc alatt tette meg, 263,587 km/h-s átlagsebességgel.[53]
Räikkönen a 2018-as amerikai nagydíjon szerzett győzelmével megszakította a 2013-as ausztrál nagydíj óta tartó 113 futamos nyeretlenségi sorozatát. Ez a leghosszabb időszak két győzelem között.[54][55]
Räikkönen első (2003-as maláj nagydíj) és utolsó (2018-as amerikai nagydíj) győzelme között 5691 nap telt el. Ez a leghosszabb időszak egy pályafutás alatt szerzett első és utolsó győzelem között.[56]
A 2020-as Eifel nagydíjon 322 indulásával ő lett a valaha volt legtöbb nagydíjon induló pilóta. A portugál nagydíjon 326 nevezésével a legtöbb futamra benevezett pilóta is ő lett.
Alfa Romeo Racing Orlen
Alfa Romeo Racing Orlen
(A táblázat a 2021-es Formula–1 abu-dzabi nagydíj után frissült.)
*A 2005-ös szezonban 19 verseny volt, de az USA nagydíjon a Michelin gumikkal versenyző autók nem álltak rajthoz.
**A 2013-as évben 19 futam volt, de az utolsó két futamon hátfájdalmak (és a Lotus csapattal való összetűzések miatt) miatt nem indult el.
Összesen: 21 győzelem, 18 első rajtkocka, 46 leggyorsabb kör, 1859 pont.
(Félkövér: pole-pozícióból indult; dőlt: leggyorsabb kört futott)
† A versenyt nem fejezte be, de helyezését értékelték, mert a versenytáv több, mint 90%-át teljesítette.
Megjegyzés: 2014-ben a szezonzáró nagydíjon dupla pontokat osztottak.
Fiat Grande Punto S2000
Räikkönen híres arról, hogy ki nem állhatja, amikor interjút kell adnia, és jellemző rá ilyenkor a cinikus hangvételű, igen rövid válasz is. Leghírhedtebb ilyen válasza 2006-ban volt, amikor a brazil nagydíj után Michael Schumacher búcsúztatóját tartották, és a finn nem volt jelen. Martin Brundle kérdésére, miszerint mit csinált, annyit válaszolt: "éppen szartam".[57]
Beceneve, a "Jégember" is részben utal csak finn származására, másrészt céloz nyugodt, kicsit talán fagyos stílusára. Nem szokása mosolyogni még olyankor sem, amikor örül, és a dobogón mindig előbb iszik a pezsgőből, minthogy locsolna vele. Higgadtsága olyan legendás helyzeteket szült, mint amikor első Formula–1-es futama előtt fél órával ébresztették,mert épp aludt,[6] vagy amikor a felfüggesztett 2009-es Maláj Nagydíj szünetében jégkrémet evett.[58]
Nem szereti, hogy a sportágban nagy szerepet kapnak a drámák és a villongások, mert azok elvonják a figyelmet a tiszta versenyzéstől.[59] A saját fejét követi, hírhedt volt az az eset, amikor a 2006-os monacói nagydíjon kiesett, majd otthagyva az autóját, még versenyzői szerelésben a közelben horgonyzó jachtjára ment és beült a jacuzziba.[60]
Egymondatos beszólásai mellett megállapítható, hogy furcsa humorérzéke is van, amit jellemzően a nyilvánosságra kerülő rádiós beszélgetéseiből ismer a nagyközönség. A 2012-es abu-dzabi nagydíjon hangzott el a rádióban egyik legismertebb mondata: "Hagyjatok békén, tudom, mit csinálok!",[61] amit arra adta válaszul, hogy a csapat folyamatosan informálta őt a mögötte haladó Alonsóról. Később ugyanezen a versenyen megjegyezte a csapatának arra a kérésére, hogy ügyeljen a gumik hőmérsékletére, hogy nem kell emlékeztetniük tíz másodpercenként, egész versenyen ezt csinálja.[62]
2018-ban mémmé vált az FIA díjátadó-gáláján való részvétele, ugyanis szemlátomást kissé kapatosan, jó hangulatban, közlékenyen jelent meg – éppen az ellenkezőjét mutatva annak, mint amit általában szokott.[63]
2004 novemberében Kimi Räikkönen és menedzsere, Steve Robertson bejelentették, hogy Räikkönen Robertson Racing néven Formula–3-as csapatot alapítanak, aminek operatív vezetését Robertson végzi, a finn versenyző gyakorlatilag csak a nevét és a pénzt adja hozzá. A csapat első nagyobb sikereit 2006-ban aratta, amikor Mike Conway megnyerte a makaói nagydíjat és a brit Formula-3 bajnoka lett. A csapatot ma Double R Racingnek hívják.
2011-ben megalapította saját csapatát a motokrossz-világbajnokságra való nevezés céljából, ez volt az Ice 1 Racing.[64] A csapat a finn nemzeti bajnokságban ifjú tehetségeket is versenyeztetett. A vállalkozás egy évet élt meg.
Kimi Räikkönen édesapja Matti Räikkönen, 2010 decemberében hunyt el. Anyja Paula Räikkönen. Testvére: Rami, szintén autóversenyző, nős férfi.
Első felesége Jenni Dahlman volt, a 2000-es finn és skandináv szépségkirálynő. 2001. október 5-én találkoztak és 2002. április 6-án volt az eljegyzésük. Esküvőjüket 2004. július 31-én tartották, majd 8 év után, 2012-ben elváltak. Gyermekük nem született.[65]
2013-ban találkozott jelenlegi feleségével, a fitnesz-és fehérneműmodellel, Minttu Virtanennel. 2014 nyarán a pilóta eljegyezte, közös gyermekük, Robin 2015. január 27-én született meg. A pár 2016 augusztusában, zárt körben kelt egybe. Második gyermekük, Rianna Angelia Milana 2017. május 16-án született.[66]
Hobbijai közé tartozik a snowboard és a jégkorong,[67] és szeret különféle motorsport-versenyeken is részt venni. 2007 márciusában, miközben a többi pilóta az ausztrál nagydíjra készülődött, ő Finnországban részt vett egy motorosszán-versenyen, James Hunt álnéven, utalva ezzel a hozzá nagyon hasonló személyiségű egykori Formula-1-es pilótára.[68] Ugyanebben az évben egy finn kikötővárosban, Hankóban, ő és a barátai részt vettek egy motorcsónakversenyen, méghozzá mindannyian gorillajelmezben. Itt is James Hunt néven nevezett be. A versenyen megnyerték a legjobban öltözött csapat különdíját.[69]
2008 augusztusában bejelentették, hogy világbajnoki címe tiszteletére a finn posta bélyegre helyezi a képmását.[70]
A 2008-as brit nagydíjat megelőzően a földre lökte Paul-Henri Cahier fotóst, aki közelről akarta őt lefényképezni. Menedzsere azt állította, hogy ezt azért tette, mert Cahier túl közel ment hozzá, hozzáért a fényképezőgép lencséje is, ráadásul ráállt a holmijaira.[71]
2018-ban akkori csapata, a Ferrari, jogi lépéseket kezdeményezett a védelmében, miután szexuális zaklatással vádolták meg őt. A vád szerint a 2016-os kanadai nagydíj hétvégéjén részegen egy pincérnőnek megfogta a mellét, egy barátja pedig a nő nadrágjára helyezte a kezét. A nő a blogján nem nevezte meg a versenyzőt személyesen, de elég egyértelműen utalt rá, az ügyet pedig a csapat által benyújtott kifogást követően lezárták.[72]
Räikkönennek jellegzetes hangja van, ennek eredetét azzal magyarázta, hogy öt éves korában biciklibalesetet szenvedett, melynek során beütötte a kormányba a nyakát, a hangszalagjai megsérültek, és nem gyógyultak meg rendesen.[73]
Kimi Räikkönen „hivatalos beceneve” az Iceman, azaz Jégember. Ezt a nevet a McLaren csapatfőnöke, Ron Dennis adta neki utalásként nyugodt természetére, illetve északi származására. Az "Iceman" felirat Räikkönen bukósisakján illetve bal alkarjára tetoválva is látható.Másik beceneve, melyet a szerelők adtak neki, a Kimster, a Kimi és Monster szavak összetételéből. Ezt a 2004-es belga GP-n kapta, mert úgy vezetett, mint egy igazi rém. Említik továbbá Kimppa és Rakka néven is.[forrás?]
↑ Kimi Räikkönen hauskuutti tietovisassa: "Hei, hei, tuo on veljeni!" (finn nyelven). www.iltalehti.fi. (Hozzáférés: 2021. szeptember 2.)
↑ Haldenby, Nicky: F1's 100 Podium Club › Badger GP (brit angol nyelven). badgergp.com, 2018. szeptember 3. (Hozzáférés: 2021. szeptember 2.)
↑ UNIQUE: Incredible statistic emerges after US win which shows Kimi's adaptability. EssentiallySports, 2018. október 23. (Hozzáférés: 2021. szeptember 2.)
↑ Hivatalos: Kimi Räikkönen a szezon végén visszavonul. hu.motorsport.com, 2021. szeptember 1. (Hozzáférés: 2021. szeptember 1.)
↑ ORAL HISTORY: The inside story of Kimi Raikkonen's legendary first F1 test | Formula 1® (angol nyelven). www.formula1.com. (Hozzáférés: 2021. szeptember 2.)
↑ a b Formula one: Kimi Raikkonen: No fuss, just fast (angol nyelven). the Guardian, 2008. március 9. (Hozzáférés: 2021. szeptember 2.)
↑ ‘If you wanna win, get the Finn’ (amerikai angol nyelven). CAR Magazine, 2001. november 27. (Hozzáférés: 2021. szeptember 2.)
↑ The 2005 Teams Review (angol nyelven). www.autosport.com. (Hozzáférés: 2021. szeptember 2.)
↑ „Coulthard condemns F1 tyre rules”, 2005. május 30. (Hozzáférés ideje: 2021. szeptember 2.) (brit angol nyelvű)
↑ FIA clarifies tyre ruling. Pitpass, 2005. július 27. [2016. augusztus 19-i dátummal az eredetiből archiválva]. (Hozzáférés: 2021. szeptember 2.)
↑ The Official Formula 1 Website. web.archive.org, 2007. október 12. [2007. október 12-i dátummal az eredetiből archiválva]. (Hozzáférés: 2021. szeptember 2.)
↑ Archivált másolat. [2011. szeptember 27-i dátummal az eredetiből archiválva]. (Hozzáférés: 2010. november 25.)
↑ Overdrive Motoring | www.ODmotoring.com | South Africa's Online Motoring & Motorsport Resource. web.archive.org, 2007. október 25. [2007. október 25-i dátummal az eredetiből archiválva]. (Hozzáférés: 2021. szeptember 2.)
↑ Raikkonen title confirmed (angol nyelven). Express.co.uk, 2007. október 21. (Hozzáférés: 2021. szeptember 2.)
↑ „McLaren lose Brazilian GP appeal”, 2007. november 16. (Hozzáférés ideje: 2021. szeptember 2.) (brit angol nyelvű)
↑ Beer, Matt: Massa vezette kettős győzelem a francia nagydíjon (angol nyelven). www.autosport.com, 2008. június 22. (Hozzáférés: 2008. június 22.)
↑ A 2008-as világbajnokság végeredménye (angol nyelven). www.formula1.com, 2008. november 2. (Hozzáférés: 2008. november 13.)
↑ Raikkonen to take a sabbatical in 2010 (angol nyelven). www.autosport.com. (Hozzáférés: 2021. szeptember 2.)
↑ „Raikkonen agrees rallying switch”, 2009. december 4. (Hozzáférés ideje: 2021. szeptember 2.) (brit angol nyelvű)
↑ „Raikkonen eyes 2012 Williams seat”, BBC Sport (Hozzáférés ideje: 2021. szeptember 2.) (brit angol nyelvű)
↑ „Raikkonen to return to Formula 1”, BBC Sport (Hozzáférés ideje: 2021. szeptember 2.) (brit angol nyelvű)
↑ 'One of my easiest wins', declares Raikkonen (angol nyelven). Crash, 2013. március 17. (Hozzáférés: 2021. szeptember 2.)
↑ Kimi Raikkonen signs two-year deal to partner Fernando Alonso at Ferrari following Felipe Massa departure. www.telegraph.co.uk. (Hozzáférés: 2021. szeptember 2.)
↑ „Raikkonen exit down to money dispute”, BBC Sport (Hozzáférés ideje: 2021. szeptember 2.) (brit angol nyelvű)
↑ Singapore GP: Kimi Raikkonen says back pain no problem in race (angol nyelven). www.autosport.com. (Hozzáférés: 2021. szeptember 2.)
↑ Indian GP: Vettel takes fourth F1 title with crushing win (angol nyelven). www.autosport.com. (Hozzáférés: 2021. szeptember 2.)
↑ Eric Boullier apologises for Kimi Raikkonen/Lotus F1 radio exchange (angol nyelven). www.autosport.com. (Hozzáférés: 2021. szeptember 2.)
↑ Kimi Raikkonen absence fuels doubts over Lotus F1 team relationship (angol nyelven). www.autosport.com. (Hozzáférés: 2021. szeptember 2.)
↑ Kimi Raikkonen to miss rest of 2013 F1 season for back surgery (angol nyelven). www.autosport.com. (Hozzáférés: 2021. szeptember 2.)
↑ Kimi Raikkonen to see out 2013 F1 season with Lotus as row settled (angol nyelven). www.autosport.com. (Hozzáférés: 2021. szeptember 2.)
↑ „F1 drivers pick personalised numbers”, BBC Sport (Hozzáférés ideje: 2021. szeptember 2.) (brit angol nyelvű)
↑ Hamilton wins first race of 2015 season (angol nyelven). The Independent, 2015. március 15. (Hozzáférés: 2021. szeptember 2.)
↑ a b News (angol nyelven). www.ferrari.com. (Hozzáférés: 2021. szeptember 2.)
↑ Who won the team mate battles of 2016: The front runners · RaceFans (brit angol nyelven). RaceFans, 2016. december 1. (Hozzáférés: 2021. szeptember 2.)
↑ Ferrari in pole position to end 16-year wait for Monaco GP win (angol nyelven). Sky Sports. (Hozzáférés: 2021. szeptember 2.)
↑ „Mechanic breaks leg in Raikkonen accident”, BBC Sport (Hozzáférés ideje: 2021. szeptember 2.) (brit angol nyelvű)
↑ Bottas says helping Hamilton didn't compromise his result · RaceFans (brit angol nyelven). RaceFans, 2018. szeptember 4. (Hozzáférés: 2021. szeptember 2.)
↑ Alfa Romeo Sauber F1 Team. web.archive.org, 2018. szeptember 11. [2018. szeptember 11-i dátummal az eredetiből archiválva]. (Hozzáférés: 2021. szeptember 2.)
↑ US GP: The numbers behind Kimi Raikkonen's record-breaking victory (angol nyelven). Sky Sports. (Hozzáférés: 2021. szeptember 2.)
↑ F1 Testing: Kimi Raikkonen makes Sauber return as Sebastian Vettel sets pace (angol nyelven). Sky Sports. (Hozzáférés: 2021. szeptember 2.)
↑ How much is the Ferrari engine holding Haas and Alfa back? (brit angol nyelven). The Race, 2020. július 24. (Hozzáférés: 2021. szeptember 2.)
↑ Raikkonen typically nonchalant about prospect of breaking F1 race starts record at Eifel GP | Formula 1® (angol nyelven). www.formula1.com. (Hozzáférés: 2021. szeptember 2.)
↑ Kimi’s Portugal launch claims FIA Action of the Year award (angol nyelven). Sauber Group. (Hozzáférés: 2021. szeptember 2.)
↑ Latest News (angol nyelven). Formula 1® - The Official F1® Website. (Hozzáférés: 2021. szeptember 2.)
↑ Kimi Räikkönent szerződtette a Citroën. Nemzeti Sport Online, 2009. december 4. (Hozzáférés: 2012. június 10.)
↑ Räikkönen teki suomalaista moottoriurheiluhistoriaa! (finn nyelven). MTV3, 2010. április 3. (Hozzáférés: 2010. április 3.)
↑ Archivált másolat. [2010. augusztus 26-i dátummal az eredetiből archiválva]. (Hozzáférés: 2010. szeptember 18.)
↑ World Rally Championship – News – Huge entry for World Rally Championship opener. Wrc.com. [2012. szeptember 24-i dátummal az eredetiből archiválva]. (Hozzáférés: 2011. március 29.)
↑ Raikkonen to compete in NASCAR (angol nyelven). www.autosport.com. (Hozzáférés: 2021. szeptember 2.)
↑ Kimi Raikkonen is 27th in challenging Nationwide debut (angol nyelven). USATODAY.COM. (Hozzáférés: 2021. szeptember 2.)
↑ Archivált másolat. [2016. június 3-i dátummal az eredetiből archiválva]. (Hozzáférés: 2021. szeptember 2.)
↑ F1, STATS: Statistics Drivers - Podiums - 3rd position • STATS F1 (angol nyelven). www.statsf1.com. (Hozzáférés: 2017. november 23.)
↑ Mindent visz Räikkönen reakciója, miután minden idők leggyorsabb körét autózta. https://24.hu/
↑ Räikkönen izgalmas hajrában nyert, elmaradt a bajnokavatás. https://www.gphirek.hu
↑ US GP: The numbers behind Kimi Raikkonen's record-breaking victory. https://www.skysports.com
↑ I’ve proved people wrong, says Raikkonen after stunning Austin win. https://www.formula1.com
↑ Staff, Guardian: Motor racing: No small talk, just big deeds from throwback Kimi (angol nyelven). the Guardian, 2007. október 20. (Hozzáférés: 2021. szeptember 2.)
↑ Raikkonen reveals why he ate ice cream in Malaysia 2009 | News | F1PULSE.com. web.archive.org, 2015. július 3. [2015. július 3-i dátummal az eredetiből archiválva]. (Hozzáférés: 2021. szeptember 2.)
↑ Lindberg, Austin: Kimi Räikkönen Is the Most Interesting Man in Formula 1 (amerikai angol nyelven). Car and Driver, 2013. augusztus 2. (Hozzáférés: 2021. szeptember 2.)
↑ Why Eccentric Mumbler Kimi Raikkonen Is Your Favorite F1 Driver (amerikai angol nyelven). Jalopnik. (Hozzáférés: 2021. szeptember 2.)
↑ Log In or Sign Up to View (angol nyelven). www.facebook.com. (Hozzáférés: 2021. szeptember 2.)
↑ „Raikkonen gives out Lotus T-shirt”, BBC Sport (Hozzáférés ideje: 2021. szeptember 2.) (brit angol nyelvű)
↑ Osten, Phillip van: The 2018 FIA Prize Giving was all about Kimi Raikkonen (angol nyelven). F1i.com, 2018. december 8. (Hozzáférés: 2021. szeptember 2.)
↑ ICE1RACING (amerikai angol nyelven). ICE1RACING. (Hozzáférés: 2021. szeptember 2.)
↑ Kimi Räikkönen and Jenni Dahlman-Räikkönen confirm: "Separation is a sad fact" - Viihdeuutiset - SeiskaLive. web.archive.org, 2014. augusztus 16. [2014. augusztus 16-i dátummal az eredetiből archiválva]. (Hozzáférés: 2021. szeptember 2.)
↑ Osten, Phillip van: Kimi Raikkonen: it's a girl! (angol nyelven). F1i.com, 2017. május 17. (Hozzáférés: 2021. szeptember 2.)
↑ „Raikkonen the playboy king”, 2007. október 21. (Hozzáférés ideje: 2021. szeptember 2.) (brit angol nyelvű)
↑ Baldwin, Alan. „Raikkonen questioned about day out as a gorilla”, Reuters, 2007. augusztus 2. (Hozzáférés ideje: 2021. szeptember 2.) (angol nyelvű)
↑ Kimi gets Finnish stamp of approval - F1 | ITV Sport. web.archive.org, 2008. augusztus 18. [2008. augusztus 18-i dátummal az eredetiből archiválva]. (Hozzáférés: 2021. szeptember 2.)
↑ „Raikkonen loses his cool at Silverstone 2008” (hu-HU nyelven).
↑ Raikkonen files extortion complaint in Canada (amerikai angol nyelven). Speedcafe, 2018. május 31. (Hozzáférés: 2021. szeptember 2.)
↑ Räikkösen puhekyvyn taustalla erikoinen tarina - "poikanne on keskivertoa älykkäämpi" (finn nyelven). Ilta-Sanomat, 2012. augusztus 17. (Hozzáférés: 2021. szeptember 2.)
Kimi Räikkönen hivatalos honlapja
Simon István: Kimi Räikkönen; Aréna 2000, Bp., 2007 (A világ legjobb sportolói)
Kari Hotakainen: Az ismeretlen Kimi Räikkönen; ford. Bába Laura; Helikon, Bp., 2018
Heikki Kulta: Iceman. Kimi Räikkönennel az úton; ford. Bába Laura; Scolar, Bp., 2021
A lap eredeti címe: „https://hu.wikipedia.org/w/index.php?title=Kimi_Räikkönen&oldid=25221927”
Utoljára szerkesztve 2022. augusztus 30., 16:33-kor
A lap utolsó módosítása: 2022. augusztus 30., 16:33
A lap szövege CC BY-SA 3.0 alatt érhető el, ha nincs külön jelölve.